Diari Oficial de la Generalitat Valenciana


Sumari del DOGV 6187, del 19-01-2010 (2009/15217)

Autorització del Projecte d'Urbanització de l'Entrada Sud d'Alacant, fase 1: tram Federico Mayo-plaça de Galícia.
-----------------------------------------------------------------------------------------------------------------

### Dades del document

Número de DOGV
:   6187

Data del DOGV
:   19-01-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/15404


Data del document
:   23-12-2009

Organisme emissor
:   Ajuntament d'Alacant

Tipus de document
:   Informació Pública

Descriptors 

:   * Alacant
    * pla d'urbanisme
    * administració local

Autorització del Projecte d'Urbanització de l'Entrada Sud d'Alacant, fase 1: tram Federico Mayo-plaça de Galícia. [2009/15319]  
La Junta de Govern Local, en sessió celebrada el dia 21 de desembre de 2009, va adoptar, entre altres, l'acord següent:  
«Autorització del Projecte d'Urbanització de l'Entrada Sud d'Alacant, fase 1: tram Federico Mayo-plaça de Galícia.  
Segons que estableix l'article 51 del Reial Decret Legislatiu 781/1986, de 18 d'abril, abans d'entrar en el fons de l'assumpte a què es referix l'epígraf que antecedeix, que no figura en l'ordre del dia de la sessió, se sotmet a deliberació la seua especial declaració d'urgència, que és aprovada.  
Tot seguit es ret compte de l'expedient, els antecedents i raonaments del qual, resumits, figuren a continuació.  
La Direcció General de Ports, Aeroports i Costes, de la Conselleria d'Infraestructures i Transports de la Generalitat Valenciana ha redactat el Projecte d'Urbanització de l'Entrada Sud d'Alacant, fase 1: tram Federico Mayo-plaça de Galícia. Codi de l'actuació EH0300398.  
El projecte d'urbanització es redacta basant-se en el que disposa el Decret Llei 1/2009, de 20 de febrer, del Consell, (DOCV número 5961, de 24 de febrer de 2009) pel qual es constitueixen i doten tres plans especials de suport, l'objecte fonamental dels quals és l'impuls dels sectors productius, l'ocupació i la inversió productiva en municipis, i s'aproven crèdits extraordinaris per a atendre'n el finançament. En concret, el projecte s'emmarca dins el Pla Especial de Suport a la Inversió Productiva, dotat amb 1.020 milions d'euros i vigència fins a 2011. A l'efecte de complir els requisits previstos en el pla especial, la Direcció General sol·licita, en ofici de data 26 d'octubre de 2009, Registre d'Entrada E95097048072, de 30 de novembre, la necessitat que l'ajuntament, mitjançant l'aprovació de l'òrgan competent, assumisca com a propi el projecte en qüestió, acredite la seua compatibilitat urbanística i la disponibilitat dels terrenys.  
L'àmbit d'actuació del projecte comprén una superfície aproximada de 72.500 m². Es distingeixen dues zones d'actuació que hem de diferenciar en raó de les característiques que subjecten l'actuació:  
Zona A. Urbanització de l'avinguda d'Elx, des del carrer Federico Mayo fins a l'avinguda Oscar Esplá. Hi inclou l'execució d'una rotonda a l'avinguda d'Elx en la seua intersecció amb Federico Mayo i la realització d'un viari paral·lel a l'avinguda d'Elx en terrenys ocupats en l'actualitat per ADIF, urbanitzant fins a la primera via existent i sense afectar el funcionament de l'actual estació de mercaderies de Benalua.  
El viari contemplat constitueix una alternativa viària provisional a la prevista per la pròxima revisió del Pla General i Pla Especial del Port que determinaran la seua situació definitiva, amb la disponibilitat prèvia dels terrenys a ocupar, actualment en negociació entre ADIF, Autoritat Portuària i l'ajuntament.  
Zona B. Urbanització des de l'avinguda d'Oscar Esplá fins a la plaça de Galícia: determina la reordenació completa de l'estructura viària actual, adaptant-la a les prescripcions fixades en la futura revisió del Pla General, així mateix integra el sistema viari amb l'execució de la prevista Estació Provisional d'Autobusos.  
El pressupost d'execució material de les obres suma 00.414.544,25 €, que suposa un cost aproximat de 122 €/m² (IVA exclòs) per a l'àmbit afecte de 72.500 m². El termini d'execució previst és de 12 mesos.  
Consten en l'expedient informes del cap del Departament d'Urbanització i de la Direcció de Servei Tècnic de la Gerència Municipal d'Urbanisme. Del seu contingut es ressalta que el projecte no afecta les alineacions de les parcel·les edificables del pla general vigent; i si bé la intervenció projectada no s'ajusta de manera estricta al planejament vigent, tanmateix, això no obsta en principi per considerar viable la compatibilitat interessada per la conselleria en atenció a l'aplicació dels criteris continguts en l'apartat 3 l'article 348 del Decret 67/2006, de 12 de maig, del Consell, que aprova el Reglament d'Ordenació i Gestió Territorial i Urbanística. Així mateix, s'observa en el projecte una reconfiguració que altera les zones verdes existents en l'àmbit d'actuació, sense que això puga implicar una reducció de la seua superfície a tenor del precepte esmentat. En conseqüència, ha de condicionar-se l'autorització a la presentació i aprovació de projecte específic d'adaptació urbanística que, de forma completa, justificativa i definitiva, descriga els passeigs i zones verdes de l'àmbit de la urbanització. D'altra banda, sobre la interessada disponibilitat dels terrenys afectats es transcriuen en la resolució els condicionaments necessaris amb vista a l'adopció de les mesures a tindre en consideració fins a la materialització efectiva de la disponibilitat total del sòl, actualment en negociació.   
És concloent la imperiosa necessitat de la realització de l'obra urbanitzadora a fi de solucionar els problemes de trànsit rodat existents en la zona i per tal d'aconseguir en l'àmbit de l'actuació la necessària integració i vertebració urbana. La intensitat de trànsit en la zona, ja per si mateix elevada, probablement augmentarà en un termini breu, en estar prevista l'execució de l'Estació Provisional d'Autobusos junt a l'avinguda de Loring, de manera que el projecte que ens ocupa conforma una solució viària global adequada a la seua implantació i ordenació.  
Per tot això, escau autoritzar i assumir com a propi el projecte d'urbanització que ens ocupa, així com justificar la seua compatibilitat urbanística amb el planejament en els termes i sota la cobertura dels criteris consignats en l'article 348.3 del Decret 67/2006, de 12 de maig, del Consell, que aprova el Reglament d'Ordenació i Gestió Territorial i Urbanística i supeditar-la al compliment dels condicionants impostos en la resolució, existint respecte d'això informe tècnic justificatiu de les intensitats de trànsit previstes. Sobre la interessada disponibilitat del sòl per a escometre la urbanització en la zona A (tram Federico Mayo-avinguda Oscar Esplá) ha d'establir-se igualment en la resolució la cautela indicada en l'informe tècnic.  
L'òrgan competent per a resoldre és la Junta de Govern Local, de conformitat amb el que preveu l'article 127.1, apartat d), de la Llei 7/1985, de 2 d'abril, Reguladora de les Bases de Règim Local, segons la redacció que hi dóna la Llei 57/2003, de 16 de desembre, de mesures per a la modernització del govern local.   
Com a conseqüència del que s'ha exposat, la Junta de Govern Local adopta els acords següents:   
Primer. Autoritzar i assumir com a propi el Projecte d'Urbanització de l'Entrada Sud d'Alacant, fase 1: tram avinguda de Federico Mayo-plaça de Galícia», redactat per la Direcció General de Ports, Aeroports i Costes de la Conselleria d'Infraestructures i Transports de la Generalitat Valenciana, a fi de la seua inclusió en el Pla Especial de Suport a la Inversió Productiva i justificar la seua compatibilitat urbanística i disponibilitat de sòl, amb els condicionaments següents:  
1. Haurà d'adaptar-se l'estructura viària en la seua primera zona (tram Federico Mayo-avinguda d'Oscar Esplá) a la disponibilitat del sòl existent en el moment de la seua urbanització, sent en tot cas el viari previst en el projecte per a la zona una primera fase mentre que es materialitze la disponibilitat de la totalitat del sòl per a la implantació del viari en la zona prevista pel Pla General d'Ordenació Urbana en procés de tramitació.  
2. La urbanització a realitzar es compatibilitzarà amb l'execució del PAI Benalúa Sud, les seues previsions de viari en planta i alçat i les seues infraestructures de serveis.  
3. En la zona compresa entre l'avinguda Oscar Esplá i plaça de Galícia l'estructura viària es considera adequada, i s'hauran d'estudiar adequadament els accessos a edificacions existents així com compatibilitzar l'obra d'urbanització amb l'Estació d'Autobusos Provisional prevista executar pròximament.  
4. Les infraestructures de serveis hauran d'executar-se d'acord amb cada una de les companyies gestionadores d'aquests així com els seus elements característics com ara rases, arquetes, pous, etc.  
5. La definició de les zones verdes, bulevards, xarxa de reg, jardineria i mobiliari urbà queda supeditada a la presentació i aprovació d'un projecte específic, per la qual cosa s'executarà d'acord amb les determinacions d'aquest.  
6. L'òrgan de contractació haurà de complir el tràmit de supervisió de projectes.  
Segon. Comunicar la resolució precedent a la Direcció General de Ports, Aeroports i Costes de la Conselleria d'Infraestructures i Transports i a l'Oficina Municipal de Projectes Públics.   
Tercer. Inserir un edicte amb el contingut de l'acord aprovatori en el Butlletí Oficial de la Província d'Alacant i en el Diari Oficial de la Comunitat Valenciana».  
Es publica per a coneixement general, segons el que disposa l'article 152 de la Llei 16/2005, de 30 de desembre, de la Generalitat, Urbanística Valenciana, advertint que contra l'acte referit, que posa fi a la via administrativa, i davant l'òrgan que el va dictar, cal interposar, per escrit adreçat a l'ajuntament, en el termini d'un mes i amb caràcter potestatiu, un recurs de reposició, previ al contenciós administratiu, o aquest directament, davant el Jutjat del Contenciós Administratiu d'Alacant, en el termini de dos mesos, comptadors -ambdós terminis- a partir de l'endemà de la publicació d'aquest edicte en el Butlletí Oficial de la Província d'Alacant.  
Alacant, 23 de desembre de 2009.- L'alcaldessa: Sonia Castedo Ramos.